P6_TA(2005)0304

Handel med børn i Guatemala

Europa-Parlamentets beslutning om handel med børn i Guatemala

Europa-Parlamentet,

- der henviser til sine tidligere beslutninger om Guatemala, herunder beslutningen af 10. april 2003 [1],

- der henviser til sit faste og varige engagement i fredsprocessen og menneskerettighederne i Guatemala,

- der henviser til konventionen af 29. maj 1993 om beskyttelse af børn og om samarbejde med hensyn til internationale adoptioner, vedtaget inden for rammerne af Haagerkonferencen om international privatret,

- der henviser til det aftalememorandum, som er undertegnet af Guatemalas og Mexicos regeringer, om de problemer med grænseoverskridende menneskehandel, der er udbredte i dette område,

- der henviser til slutakten fra den 17. interparlamentariske konference mellem EU og Latinamerika, der fandt sted i Lima den 14.- 16. juni 2005,

- der henviser til forretningsordenens artikel 115, stk. 5,

A. der henviser til den særlige FN-ordførers rapport om handel med børn, hvori det hedder, at de guatemalanske adoptionslove er blandt områdets svageste, og at handel med børn ikke engang klassificeres som en forbrydelse,

B. der henviser til, at der i henhold til anklagemyndigheden for menneskeretskrænkelser i øjeblikket i Guatemala tillades en række unormale forhold som f.eks. tvunget svangerskab eller svangerskab mod betaling, fjernelse af børn fra deres legitime mødre, dokumentfalsk, ændringer i offentlige oplysninger og hemmelige hittebørnshjem, samt en række uregelmæssigheder fra adoptionsmyndighedernes side og et stigende antal internationale adoptionstjenester, der tilbyder børn til salg,

C. der henviser til, at Guatemala er oprindelsesland, transitland og bestemmelsesland for menneskehandel med henblik på seksuel udnyttelse og udnyttelse som arbejdskraft af kvinder og børn fra Guatemala og andre centralamerikanske lande,

D. der henviser til, at der ifølge officielle oplysninger blev myrdet 527 kvinder i Guatemala i 2004, og 81% af disse mord blev begået med skydevåben,

E. der henviser til, at siden afslutningen af arbejdet i FN's Guatemala-mission (MINUGUA) er der nu næsten ti år efter fredsaftalerne stadig problemer med menneskerettighederne, de indfødte folks rettigheder og kampen om jordbesiddelserne, som præges af voldelige udsætninger, der har krævet adskillige menneskeliv og endnu flere sårede,

F. der henviser til, at der ikke er sket fremskridt i overvindelsen af straffriheden og at aftalen om at oprette undersøgelseskommissionen for væbnede grupper og hemmelige sikkerhedsstyrker (CICIACS) endnu ikke har fået den nødvendige opbakning fra myndighederne,

G. der henviser til, at ansatte i domstolene og statens kontrolorganer stadig myrdes, og at der ifølge oplysninger fra januar og maj 2005 år er registreret 76 angreb mod menneskerettighedsforkæmpere, og at der i den nuværende valgperiodes første år i alt er blevet registreret 122 attentater eller trusler mod menneskerettighedsforkæmpere,

H. der henviser til, at det i Kommissionens baggrundsnotat til forberedelsen af strategidokumentet for Guatemala i perioden 2007-2013 hedder, at 56 % af befolkningen lever i fattigdom og 22 % i ekstrem fattigdom og at tre fjerdedele af disse tilhører de indfødte befolkninger,

1. fordømmer handelen med børn, forekomsten af en organiseret kriminalitet med internationale forbindelser, der kidnapper børn, forfalsker dokumenter, ændrer offentligt registrerede oplysninger og etablerer hemmelige hittebørnshjem; fordømmer ligeledes de ulovlige ændringer af adoptionsdokumenter og væksten i internationale adoptionskontorer, der tilbyder børn til salg;

2. understreger, at kun regeringsorganer og ikke-profitorienterede organisationer bør tage sig af adoptioner;

3. anmoder Guatemala om at vedtage en specifik adoptionslovgivning og anvende Haagerkonventionen om international adoption samt træffe passende foranstaltninger for at undgå, at internationale adoptioner kan udnyttes kommercielt;

4. opfordrer anklagemyndigheden til at indlede strafferetlig forfølgning af kriminelle net, der handler med børn;

5. opfordrer til iværksættelse af en global plan med en prioriteret liste over aktioner til gavn for børn og unge i Latinamerika i overensstemmelse med Unicef-foranstaltningerne;

6. opfordrer Guatemalas regering til at fremme de nødvendige tiltag for at strafforfølge drab på kvinder og til aktivt at fremme respekten for kvinders rettigheder;

7. anmoder den guatemalanske regering om at støtte menneskeretsanklagerens tiltag, anerkende legitimiteten af menneskerettighedsforkæmpernes arbejde og sikre, at de beskyttes, samt undersøge de seneste angreb på sociale organisationers hovedkvarterer;

8. glæder sig over erklæringerne fra præsident Berger om afskaffelse af dødsstraffen, idet der i øjeblikket er 35 dødsdømte i Guatemala, og opfordrer Guatemalas parlament til at gennemføre de nødvendige reformer for at fjerne dødsstraffen fra den guatemalanske retsorden; anmoder om, at der tages skridt til at bekæmpe lynchninger;

9. glæder sig over den guatemalanske regerings initiativ til at fremme etableringen af et kontor for FN's højkommissær for menneskerettigheder, og udtrykker sin tilfredshed med, at regeringen og parlamentet har ratificeret den hertil svarende aftale;

10. opfordrer alle myndigheder til at yde dette kontor deres størst mulige støtte, således at det fuldt ud kan opfylde sit observations- og overvågningsmandat; anmoder Kommissionen om at give økonomisk og politisk støtte til at fremme en fuld virkeliggørelse af dette mandat;

11. gentager sin henstilling i ovennævnte beslutning af 10. april 2003 til Kommissionen, hvori den opfordres til i sin fremtidige strategi over for Guatemala i 2007-2013 at fastsætte social samhørighed, retten til fødevarer, udvikling af landdistrikterne og reform af jordejersystemet og jordanvendelsen som de prioriterede akser på det politiske plan i det fremtidige samarbejde fra europæisk side; mener, at der i denne forbindelse ligeledes skal lægges vægt på udryddelse af ulovlig adoption, klar støtte til menneskerettighederne, overvindelse af straffriheden, respekt for de indfødte befolkninger og beskyttelse og fremme af kvinders og mindreåriges rettigheder;

12. pålægger sin formand at sende denne beslutning til Rådet, Kommissionen, FN's generalsekretær, FN's højkommissær for menneskerettigheder og til Guatemalas regering og parlament.

[1] EUT C 64 E af 12.3.2004, s. 609.

--------------------------------------------------